Ebbe Kalnæs (CD), 1999-02-02:
Ja, så er vi her igen.
Jeg synes, det er lidt ynkeligt, at venstrefløjen så ukoordineret er i gang med den ideologiske profileringskampagne.
Den kunne man jo godt have koordineret en anelse.
Men som sagt er det jo lidt af en gentagelse, og med formandens tilladelse vil jeg lige komme med et citat
: »Bilens dominerende rolle i transportbilledet hænger først og fremmest sammen med de store kvaliteter i denne transportform i forhold til andre transportmidler. Bilen er fleksibel, komfortabel og hurtig.
Den åbner mulighed for dør til dør-transport, og man bestemmer selv rute, rejsetidspunkt og rejseselskab.
Privatbilen er samtidig med til at sikre stor fleksibilitet på arbejdsmarkedet.
I den nuværende situation kan det være nødvendigt at køre langt for at få arbejde, også fordi det kan være svært for begge voksne i en husstand at få arbejde i nærheden af hjemmet.
For børnefamilier er bilrådighed en stor fordel, bl.a. i forbindelse med at hente og bringe børn, indkøb m.v. Børnefamiliens hverdag er presset, og sparet transporttid giver mere tid til familien.
Fritidstrafikken udgør en større og større andel af den samlede trafik, og som trafiksystemet er indrettet i dag, er bilen den mest optimale løsning på det varierede transportbehov, som en familie har i forbindelse med fritidsaktiviteter.
I landdistrikterne er bilen næsten uundværlig på grund af de lange afstande til arbejde, butikker, venner, familie osv. Alt i alt giver bilen mulighed for stor mobilitet og tidsbesparelser samt mulighed for at indrette sig efter ens egne behov.
Ejerskab af bil kan derfor ofte være en nødvendig forudsætning for at få hverdagslivet til at hænge sammen.
Det kunne godt have været et CD-manifest, men det er faktisk et lidt fyldigt uddrag fra regeringens handlingsplan fra 1996.
Som jeg har sagt tidligere i dag, foregår 75 pct. af persontransporten i bil og ca. 14 pct. i den kollektive trafik, selvfølgelig med en koncentration omkring de befolkningsrige områder.
For CD har det aldrig været et enten eller.
Det er vigtigt med en velfungerende og attraktiv kollektiv trafik med gode muligheder for parkering af både cykler og biler i nærheden af stationer osv., så man kan udnytte den bedst muligt.
Det afgørende er jo, at der er et valg her.
Og som jeg også nævnte tidligere i dag, opkræver vi noget, der ligner 30-35 mia. kr. i afgifter af biler og transport, og der er ganske mange af disse penge, som vi hverken bruger til veje eller afledt virksomhed.
Hvis man ønsker en reel omlægning, hvis man ønsker, at alle de, der kan, anvender offentlig trafik så meget som muligt, er det selvfølgelig en fordel, at de kommer bort fra vejene, og hvis man ønsker det for alvor, så koster det altså et eller andet, altså en prioritering. Og hvis man tror, man er i stand til at ændre det transportbillede ved at klemme folk til det på en eller anden vis, så tror man fejl. Den kollektive trafik dér, hvor den er effektiv og fornuftig, fordi der er tilstrækkeligt grundlag for den, skal være utrolig attraktiv, skal være et bedre tilbud, og det synes jeg nu nok den er nogle steder efterhånden.
Altså når jeg tager til København, er jeg ikke meget for at bruge bil, når jeg kommer på et forkert tidspunkt om morgenen, og jeg er heller ikke meget for at køre hjem i bil, når jeg kører på det forkerte tidspunkt om eftermiddagen, for der er selvfølgelig nogle kødannelser, som ikke er særlig heldige.
Og hvis vi forcerer den kollektive trafik i den sammenhæng og får noget af trafikken bort fra vejene, er det en fordel. Som jeg også nævnte tidligere, ruller 92-93 pct. af al godstransport i dette land på gummihjul, så bare vi fik flyttet nogle ganske få procent!
Men vi kan faktisk kun gøre det ved en subsidiering, altså ved at kigge på havnevilkårene og afgifterne på de allertungeste ting, som måske kan sejles.
Og vi må kigge på, hvad det koster at køre på skinner, og hvad kan vi lave af samlede dør til dør-koncepter, hvori der indgår noget andet.
For det er klart, at når jeg i dag kører over Fyn - ikke fra Nyborg til Odense, men fra Odense til Lillebæltsbroen - så er der visse tidspunkter, hvor vi stadig væk danner kø og sidder fast.
Man har ikke forberedt broerne, så de kan udvides til seks baner, ikke alle broerne i hvert fald.
Og der er faktisk behov for det, for det er et problem, for hvis lastbilerne ikke er ude i yderbanerne, pakker man sammen også dér. Så alt i alt må vi sige, at CD ikke kan stemme for forslaget til vedtagelse - ikke fordi vi ikke vil nå CO2-målene, men vi vil ikke gøre det isoleret på det her område.
Og jeg vil gerne sige: Det koster ikke en krone mere at køre i bil i Danmark, hvis CD skal deltage i festen.